1. Sissejuhatus

2008. aasta novembris tegi komisjon otsuse[1] eraldada endiste Economatide tegevuse ülejääk ja kogunenud intressid nelja konkreetsesse projekti, mis on pühendatud institutsioonide personali sotsiaalmeetmetele. Vahendid otsustati eraldada järgmiselt:

- toetus puuetega laste integreerimiseks päevahooldusasutustesse (100 000 eurot);

- spordirajatiste ajakohastamine Overijses (500 000 eurot);

- infrastruktuur Euroopa kvartali töötingimuste parandamiseks (600 000 eurot);

- osamaks Euroopa Parlamendi spordikeskusesse (1 500 000 eurot).

2008. aasta juunis moodustas nimetatud ülejääk 2 733 356 eurot ja kontode tegeliku sulgemise ajal 2009. aasta aprillis 2 839 914,96 eurot. See summa võeti arvele sihtotstarbelise tuluna.

Esimese projektiga (toetus puuetega laste integreerimiseks päevahooldusasutustesse) seotud vahendid on juba eraldatud ja ära kasutatud. Kolmanda projektiga (infrastruktuur Euroopa kvartali töötingimuste parandamiseks) seotud vahendid on eraldatud töödeks, millega seoses on esitatud taotlused ehituslubade saamiseks.

Euroopa Parlamendi projekti (1 500 000 eurot) täitmine muutus võimatuks pärast parlamendi 2009. aasta otsust seda projekti algsel kujul mitte jätkata ning nimetatud summat on alates 2009. aastast edasi kantud.

Selle tulemusena on võimalik eraldada uuele projektile summa 1 639 914,96 eurot, mis koosneb parlamendi projekti 1 500 000 eurost ning endiste Economatide kontodelt saadud lõpliku summa (2 839 914,96 eurot) ja 2008. aasta teatises nimetatud projektisummade vahest (139 914,96 eurot).

Käesoleva teatise eesmärk on teavitada Euroopa Parlamenti ja nõukogu pärast eespool nimetatud sündmust tehtud muudatustest endiste Economatide ülejäänud vahendite eraldamises vastavalt 2008. aasta teatisele.

2. Parlamendi spordikeskuse projekti kärped

2009. aasta suvel teatati komisjonile Euroopa Parlamendi juhatuse otsusest projekti kärpida sel määral, et komisjoni osalemine ei olnud enam nõutav. Komisjoni talitused vastasid 2009. aasta septembris parlamendi juhatusele, et võtavad nimetatud otsuse teadmiseks ja et 1,5 miljonile eurole otsitakse uus otstarve.

3. Overijse renoveerimine

Alates 1974. aastast komisjonile kuuluvate Overijse spordirajatiste renoveerimise ideed on toetanud personali esindajad ja seda on kavandatud mitmes komisjoni tegevuskavas.

Kuna puudusid eelarvevahendid ja kohalik omavalitsus muutis 2009. aastal maakasutuse kava, muutusid väljatöötatud plaanid aga teostamatuks ja renoveerimine lükkus edasi. Uue kava jaoks käivitati 2011. aasta alguses veel praegugi kestev uuring, milles võetakse arvesse täiendavaid, maakasutuse kavast tulenevaid piiranguid. Uus kava hõlmab uue hoone ehitamist (spordi ja sotsiaaleesmärkideks, k.a spordifunktsiooni jaoks vajalikud sanitaarruumid), mis võimaldab kasutada keskust lihavõttepühade ajal ja suvel päevahoiufunktsioonis (lastehoiuasutusena[2]) ja mis asendab kaht praegust, täielikult amortiseerunud hoonet, selle ümbruskonna heakorrastamist, villa remonti (mh selle kohandamiseks paremate energiatarbimisnormidega), kohapeal olevate mitmesuguste spordirajatiste renoveerimist ja paigaldamist.

Endiste Economatide vahendid, millest põhiosa moodustavad algselt Euroopa Parlamendi spordikeskusele eraldatud vahendid, määratakse konkreetsele, Overijse spordirajatise renoveerimisega seotud projektile.

Overijse uue renoveerimiskava peamised eesmärgid on pakkuda institutsioonide töötajatele lihavõttepühade ajal ja suvel laste päevahoidu, anda rajatisele lisaväärtus, vähendada tegevuskulusid, võttes mh kasutusele ajakohased kütte- ja ventilatsioonilahendused, viia rajatis vastavusse normidega ja eriti:

- luua lastele kvaliteetne ja piisavalt suur rajatis väli- ja sisetegevuseks (päevahoid lihavõtte- ja suvevaheajal);

- pakkuda sidusorganisatsioonidele (kes praegu rendivad samalaadseid ruume kolmandatelt isikutelt, näiteks Euroopa Koolidelt) tasu eest võimalust spordinädalate pidamiseks;

- muuta rajatis juurdepääsetavaks piiratud liikumisvõimega isikutele;

- pakkuda spordi- ja vabaaja veetmise ruume lastele ja töötajatele koos perekondadega;

- pakkuda treeninguvõimalusi.

Seepärast on nähtud ette eraldada endiste Economatide tegevuse ülejäägist saadud vahendid, mida ei ole veel ära kasutatud (1 639 914,96 eurot), ja 500 000 eurot, mis olid juba ette nähtud spordirajatiste ajakohastamiseks, nende Overijse renoveerimise investeeringukulude rahastamiseks, mis on seotud esmajoones nimetatud päevahoiufunktsiooni eriprojektiga.

Vastavalt endiste Economatide vahendite üldiste kasutustingimustele, mis sätestati 2008. aasta teatises, ei tähenda nimetatud investeering täiendavate inim- või rahaliste ressursside kaasamist. Komisjoni varade korrashoiu ja kinnisvara kasutuskulude (hooldus, energia, valve) eelarve kaetakse jätkuvalt olemasolevatest, komisjonile eraldatud vahenditest.

Tuleb tähele panna, et vahendite tegelik sidumine kulukohustustega sõltub ehituslubadest, mis tuleb alles hankida. Ehkki esialgsetes kontaktides kohalike omavalitsustega ei ole ette tulnud erilisi probleeme, ei ole menetluse tulemused täielikult komisjoni talituste kontrolli all. See asjaolu võib projekti veelgi edasi lükata ning ei saa täielikult välistada, et selle tulemusena satub kahtluse alla isegi projekti teostatavus. Seepärast on asjakohane näha juba praegu ette vahendite muusse sotsiaalprojekti ümbersuunamise võimalus juhul, kui ehituslubade viibimine peaks projekti ohtu seadma

4. Kokkuvõte

Tehakse ettepanek lisada olemasolevad 1 639 914,96 eurot algselt spordirajatiste renoveerimiseks eraldatud 500 000 eurole selleks, et rahastada Overijse rajatise päevahoiufunktsiooniga seotud eriprojekti, nagu eespool selgitatud.

Uue renoveerimiskava väljatöötamiseks vajalik aeg ning uuringute korraldamise, ehituslubade hankimise ja pakkumiskutse korraldamise vajadus on muutnud summade algselt ettenähtud viisil kasutamise eelarveaastatel 2009/2010/2011 võimatuks. Praeguste ootuste kohaselt peaks uue kava jaoks ette nähtud vahendite sidumine kulukohustustega toimuma aastatel 2012/2013.

Seepärast kantakse kasutamata vahendid vastavalt finantsmäärusele (artikkel 10) üle järgmis(t)esse aasta(te)sse.

Komisjon:

- Kiidab heaks 2 139 914,96 euro eraldamise päevahoiufunktsiooniga seotud eriprojektile Overijse rajatise renoveerimise raames. Selle otsuse rakendamiseks vajalike eelarvemeetmete võtmise tagavad pädevad talitused.

- teavitab käesolevaga Euroopa Parlamenti ja nõukogu endiste Economatide vahendite osalisest ümberpaigutamisest ja vajadusest need üle kanda.

- nõustub määrama vahendid pärast uut teatist muule sotsiaalvaldkonna projektile juhul, kui Overijse projektist peaks välistel põhjustel loobutama.

[1] KOM(2008) 692 lõplik, 12. november 2008.

[2] Suve- ja lihavõttevaheajal on selline teenus personali/lapsevanemate seas üsna nõutud ning seda ei ole võimalik muul viisil tagada.